PSD a depus o moţiune simplă la adresa ministrului Justiţiei, Raluca Prună. Social-democraţii îi reproşează acesteia declaraţia conform căreia a minţit la CEDO atunci când a afirmat că România dispune de fonduri pentru modernizarea sistemului penitenciar. Moţiunea va fi dezbătută şi votată mâine, în plenul Camerei Deputaţilor.

Intitulată „Și minciuna poate să ucidă”, moțiunea cere demisia ministrului Justiției, Raluca Prună, pentru o serie de afirmații făcute de aceasta în plenul CSM. Pe 6 octombrie, ministrul Justiţiei a declarat că „a mințit la CEDO” în legătură cu situația fondurilor alocate pentru penitenciare.

„Știți cum e, domnule judecător, ca la penitenciare, unde eu m-am dus și am mințit la CEDO — și spun bine mințit la CEDO — că eu am crezut că dacă mi se dă o hârtie sub semnătura cuiva din statul român... Deci, eu am mințit acolo spunând că noi am asigurat buget pentru șapte penitenciare a câte 150 de milioane pentru fiecare penitenciar, ergo aproape un miliard de euro, dar astea erau niște bune intenții, pentru că în realitate în buget noi nu aveam acești bani”, a spus Raluca Prună în plenul CSM.

La puţin timp după ce liderul PSD Liviu Dragnea a anunţat depunerea moţiunii, Ministerul Justiţiei a făcut precizări:

„Referitor la afirmația făcută de ministrul Justiției, Raluca Prună, în cadrul ședinței plenului CSM din data de 6 octombrie 2016, cu privire la lipsa fondurilor pentru penitenciare, Ministerul Justiției face următoarele precizări:

Afirmația a fost făcută în contextul lipsei investițiilor pentru instanțe, nevoia de avea aceste investiții, și necesitatea unei programări bugetare multianuale;

Comparația cu sistemul penitenciar și fondurile alocate acestuia a fost făcută doar pentru a sublinia provocările cu care ne confruntăm în cazul dezvoltării unei infrastructurii la nivelul întregului sistem judiciar;

Propunerea de a construi noi penitenciare a fost vehiculată în decursul discuțiilor tehnice din minister, și în ședințele de dezbatere pe tema acțiunilor pe care le poate pregăti România pentru a evita pronunțarea de către CEDO a unei hotărâri pilot;

În dorința de a evita vehicularea unor cifre nerealiste, care nu pot decât să inducă în eroare pe partenerii de la CEDO, am oprit un memorandum, pregătit pentru ședința de guvern din 19 ianuarie 2016 și care conținea estimări nerealiste;

În schimb, am inclus în acel memorandum (memorandum I) obligația pentru agentul CEDO și instituțiile cu care colaborează (inclusiv MJ) de a prezenta o nouă estimare, realistă și cu un buget asumat (Memorandum II);

Acesta din urmă a fost aprobat de Guvern la 27 aprilie 2016, vizează construcția a două penitenciare până la 2021, precum și preluarea a două locații pentru reamenajare (până în 2023);

România are nevoie de un cadru predictibil de finanțare a investițiilor în sistemul judiciar, în primul rând printr-o programare bugetară multianuală;

E bine ca discutăm public acest lucru, chiar și în context pre-electoral, pentru că e necesar un consens politic de natură să garanteze nivelul necesar de investiții în sistemul judiciar, indiferent cine va fi la guvernare.”

"Şi minciuna poate ucide” este a doua moţiune simplă depusă la adresa Ralucăi Prună. Pe 6 aprilie, plenul Camerei Deputaţilor a respins o moţiune iniţiată de ALDE şi semnată de 53 de deputaţi. Social-democraţii au decis atunci să participe la şendiţă pentru a asigura cvorumul, dar nu au votat.

Liviu Dragnea a declarat luni că „îşi recunoaşte vina” că prima moţiune simplă împotriva ministrului Justiţiei nu a fost votată de parlamentarii PSD. În acelaşi timp, el spune că PSD este nemulţumit şi de alţi miniştri.

„Din câte ştiu eu, domnul Victor Grigorescu chiar a avut această intenţie (să demisioneze din Guvern - n.r.), joia trecută. Se pare că nu i-a fost acceptată demisia. Ce am auzit, nu fac parte din Guvern. E foarte greu să găseşti pe cineva acum care să vină într-un Guvern atât de performant pentru două luni. Se adună foarte multe lucruri. (...) Domnul ministru Grigorescu are probleme în ceea ce priveşte declaraţia de avere şi înţeleg că a şi început o anchetă de la ANI”, a mai spus liderul PSD, citat de News.ro.

Alţi miniştri care-i ridică semne de întrebare lui Liviu Dragnea sunt Mircea Dumitru şi Vlad Voiculescu: „Ministrul Educaţiei, cu foarte multe acuzaţii publice despre o eventualitate calitate de informator, ministrul Sănătăţii care persistă în a minţi populaţia că nu se pot ieftini medicamentele, că fug producătorii din România”.